text: Si tinguéssim un bibliotecari escolar… | BESCOLAR
  Si tinguéssim un bibliotecari escolar…
  a General · Presència als mitjans ·
  — 28 Gen 2017
  Aquest és el títol del recent article de Tina Vallès, escriptora, correctora, traductora i articulista publicat a l'edició del divendres 27 de gener al diari digital Vilaweb. És un article on l'autora reclama que al centre escolar que coneix algú obri la biblioteca, atengui i aconselli els nois i noies, seleccioni llibres, faci activitats de foment de la lectura, …; una llista a la qual podríem afegir moltes altres tasques que podria fer un professional de la informació i la documentació com col·laborar amb el professorat en la tria de material docent, seleccionar recursos digitals per a l'aprenentatge, ajudar els estudiants en les cerques a Internet, ensenyar a respectar els drets d'autor…, per dir-ne només unes quantes.
  Semblaria que reclamar un bibliotecari i una biblioteca escolar no té res d'especial i, de fet, no diu res que les persones preocupades per aquest tema no haguem posat de relleu més d'un cop i des de fa anys (podeu veure una llarga bibliografia en l'apartat de Publicacions d'aquest mateix bloc) però l'article de Tina Vallès té una cosa especial: qui en parla no és d'aquest àmbit professional i no en parla en una publicació que llegeixin/llegim mestres i bibliotecaris. Segurament amb aquest senzill article aconsegueix crear més estat d'opinió que els blogs especialitzats que denuncien i exposen les mancances de les biblioteques escolars en la nostra comunitat educativa. Moltes gràcies, Tina Vallès.
  Biblioteca de l'escola Collserola (Barcelona)
  Volem aprofitar l'ocasió per fer-nos ressò d'altres veus que evidencien la necessitat de biblioteques i bibliotecaris. Comencem amb Glòria Durban, bibliotecària d'un centre educatiu, amb llarga experiència i publicacions, alertava en el seu bloc sobre l'absència de les biblioteques (o centre de recursos si ho voleu denominar així) dins de tot el moviment d'escola innovadora; com poden impulsar-se noves metodologies sense biblioteques?
  Es ben cert que si volem treballar per projectes, si volem que els nostres alumnes tinguin competències en l'ús de la informació, que investiguin, cerquin, comparin i aprenguin amb d'altres metodologies s'imposa l'eliminació dels llibres de text i la incorporació de diversitat de recursos informatius. Que aquests siguin digitals no evita que hagin d'estar seleccionats –tothom està d'acord que tot el que hi ha la xarxa no és ni bo ni veraç ni apropiat- i ordenats per poder-los utilitzar alumnes professors quan i com calgui.
  D'altra banda, tothom esta d'acord que per crear l'hàbit lector és convenient una biblioteca escolar. Evidentment, és més convenient tenir una família lectora, però si t'ha tocat una família que pertany al 40% que mai llegeix, potser es podria compensar amb la biblioteca de l'escola si aquesta tingués llibres atractius i actuals, personal preparat i horari suficient. Ja podem anar fent plans de lectura i campanyes de foment si no aprofitem l'escola que proporciona a tots els nens, sigui quines siguin les seves condicions socials i familiars, les mateixes oportunitats i garanteix l'accés als llibres i la lectura. Està abastament demostrat que la biblioteca escolar en condicions té una incidència positiva en les competències de tot tipus de l'alumnat. Els estudis posen de manifest la correlació entre els recursos de què disposa la biblioteca i els resultats escolars, no només en les competències lingüístiques sinó també les matemàtiques. Cal, però, pressupost i personal.
  Per acabar, us invito a llegir com organitzen les biblioteques escolars a la ciutat de Nova York. La nostra col·lega Gisela Ruíz ho explica en el seu blog en una entrevista al responsable del servei. De fet, ho fan com a moltes altres ciutats, països o territoris (els comtats anglesos, per exemple): amb uns serveis de suport que garanteixen el funcionament de les biblioteques més enllà de l'autonomia de centre, una raó que permet desentendre's de la biblioteca si l'equip directiu no hi té interès i deixar-la morir d'inanició com aquesta, tan real, que retrata l'articulista que ens ha donat peu al post.
  Si, com anunciava el Diari de l'educació, blog de l'Associació de Mestres Rosa Sensat, "ha arribat el moment de tenir una escola pública d'altíssima qualitat en la qual es desenvolupin les capacitats i competències d'infants i joves i s'aprengui a aprendre" potser també ha arribat l'hora de tenir biblioteques en condicions.
  Etiquetes: bibliotecariGisela RuízGlòria Durbanpersonalprofessional de la informació i la documentació